钦定古今图书集成/方舆汇编/职方典/第1123卷 > 《兴国州修学记》欧阳元
## 钦定古今图书集成/方舆汇编/职方典/第1123卷 > 《兴国州修学记》欧阳元

兴国在隋、唐为邑，或名阳新，或名富川，或名永兴。至
宋太平兴国三年升为军，与姑孰分《纪年》之号以为
名。皇元混一，升军为路。古属江夏郡，宋属江西路，今
属湖北道。其壤介平湖之间，有山水之胜，其土饶金
银铜铁之产，故郡号富川而邑号“大冶。”其民锐于治
生，怯于私斗，故易为政。士笃于好学而耻于浮靡，故
可语道郡守之至于斯者。乐其釐务之多，暇则治其
学政焉。宋乾道中，自郡西迁学今所。嘉定中，郡守以
公田易寺地为頖池。我朝至正三年癸未，总管焦侯
嘉议视礼殿骎敝，撤而更新。六年丙戌，今总管石抹
侯大中以两庑应门卑陋弗称礼殿之制，乃命匠计
工，又召吏计学，廪所储登耗。吏曰：“俭不足为用。”于是
集众议，酌时宜，节浮费，征宿逋，复故额。吏云：“财足调
度，然后庀工抡材，拣曰兴事。”命录事张应元、府吏叶
应祥、程思贤董其役。以七年丁亥正月鸠工，九年己
丑六月落成。辟地立菑，砻石陶瓦，垒址坚崇，视旧加
袤，建东西庑十有四间，奉安崇祀像百有五人，应门
九间，列棨戟二十有四枝。又作东西斋八间，以处来
学。按旧券归寺僧所占。泮池上作棂星门三，内外百
有馀楹，民不告劳，工各献技。新殿巍巍，门庑翼翼，轮
奂伟然，一郡改观。春秋释奠，登歌作乐。察有𦈎缓惉
滞，咸易其制，克偕厥声。期月之间，百废具兴，教养兼
至，多士属心。是秋七月，侯将受代，诸生请于教授何玠，奉事状来浏山中谒予，愿文以记。予考郡志，知历
代沿革，由县而军，由军而路，皆以其名物之阜，故隆
其名以重其付托也。且郡以富名，又非以土产之美
有助于国用乎？思昔《周礼》赋地官之职，凡国家土地
之图，人民之数，与夫贡赋力役之等，山川林泽之产，
至于州人金玉锡石之地，严其厉禁而搜求所取之
处，其所以为实国用者，不既周乎？然其所掌莫大于
邦教焉。《书·君奭》曰：“天惟纯祐，命则商实。”盖言商之百
姓，王人罔不秉德，以及小臣，屏侯甸矧，咸奔走，兹惟
德称，用乂厥辟。此天之所以实商也。盖国之虚实，系
乎人材之盛衰，教化之隆朁也，其来久矣。学校者，人
材之所自出，教化之所由兴也。故以乡三物兴贤能，
而德行道义之选由于学；以本俗六安万民，而师儒
朋友之联系于学。颁学之制，惟地官为详。然则有民
社者，可不以兴学校为先务乎？今皇帝诏天下守令，
考课六事，备悉为最，而兴举学校先之。兴国，土产之
美，固足以裕国，而人材显庸于其乡者，若吴中复之
《骨鲠》，而时君锡之书号“铁御史。”教化之新征于前代
者，若陆子寿之职教，是邦士至今尊慕之，号“陆子学。”
斯二美者，视今富川土地之产，其贵重可同年语哉？
郡守作兴教官，兴起士气，他日之效，况未必止乎前
日之观云。